Staatsaanklaer, vier ander vas oor ‘piramiedskema’Argieffoto. ŉ Staatsaanklaer is een van vyf verdagtes wat in hegtenis geneem is in verband met ŉ beweerde piramiedeskema waarin miljoene rande glo verlore gegaan het. Die beskuldigdes is in die Wes-Kaap deur die Valke vasgetrek. Kapt. Lloyd Ramovha, woordvoerder van die Valke, het in ŉ verklaring gesê die verdagtes, tussen 38 en 62 jaar oud, is vir beweerde bedrog van miljoene rande in hegtenis geneem. “Dit word beweer dat daar tussen 2009 en 2014 vals beleggingsentiteite gebruik is om lede van die publiek te werf om by die uitgebreide skema aan te sluit. Slagoffers het glo geskenkbewyse van R 2 700 en meer gekoop waarmee hulle glo afslag by hotelle, op huurvoertuie, vlugkaartjies ensovoorts kon kry,” het Ramovha gesê. Die “beleggers” moes glo nog mense werf om sodoende meer voordele te ontvang. “Dieselfde is vir die nuwe lede gesê en die skema het landwyd gewild geword. Sover weet ons van miljoene rande wat verlore gegaan het, maar dit kan meer word namate die ondersoek vorder,” het Ramovha gesê. Die beskuldigdes is met ŉ waarskuwing vrygelaat en moet op 29 Junie in die handelsmisdaadhof in Bellville verskyn op aanklagte van bedrog en die oortreding van die Wet op Banke en die oortreding van die Wet op Finansiële Advies- en Tussengangersdienste.